**שמחת תורה - למורה**

שמחת תורה כשמו כן הוא: חג של שמחה, ריקודים, הקפות עם ספרי תורה, דגלים. זה החג השמח ביותר בבית הכנסת. כל חברי הקהילה עולים לתורה, אפילו הילדים. זורקים סוכריות וממתקים

מטרות השיעור הן:

* לגלות את מקורו של החג
* להבין את ייחודיות של החג, במיוחד בהשוואה עם שבועות, חג מתן תורה
* להכיר את הצורה הספרותית של המשל ואת ייתרונותיו

**תקציר**: בשיעור זה אנו מבקשים לבחון את השאלה מדוע חוגגים את שמחת התורה בסוף חודש תשרי ולא בסיון, מועד מתן תורה בסיני. **בפתיח**, ניכנס לאוירת החג בעזרת סיפור חסידי, **במהלך הלימוד**, נראה שאין לחג זכר בתורה, ונקרא סיפור חסידי נוסף, המציע תשובה למה חוגגים דווקא בתשרי ולא בסיוון. **באסיף** אנו מציעים לשיר עם התלמידים שירי שמחת תורה המוכרים להם מקהילותיהם.

**מהלך השיעור**

**בפתיח,** אנו מבקשים להיכנס לאוירת החג בעזרת סיפור חסידי חביב, על תגובת המלאכים בשמים לשמחת התורה שבארץ. ניתן לקרא את הסיפור עם התלמידים מן הכתב או לספר בעל פה, לפי שיקול דעת המורה.

**הלימוד בחברותא** מורכב משלושה חלקים:

המקורות בחלק הראשון מוליכים את התלמיד למסקנה שהחג אינו מן התורה ומיסוד החג הינו מעשה עם ישראל עצמו.

המקורות בחלק השני, עונים לשאלת הייחודיות של שמחת תורה. שני המקורות הראשונים הם מדרשים הכרחיים להבנת המשל שבסוף.

בחלק השלישי יפגשו התלמידים משל שמעלה את השאלה למה חוגגים בתשרי ולא בסיון, מועד קבלת התורה בסיני? המשל מציע תשובה לשאלה ומראה מימד חדש ומרענן לשמחת תורה. הסיפור היפה נתון למספר רבדים והבנות.

משל הינו כלי שחז"ל השתמשו בו הרבה. כאן מדובר ברבנים מאוחרים יותר, המגיד מדובנו והגאון מווילנה. מטרת הכלי היא לעזור לנו להבין את העולם ואת דרכי ה'. המשל הינו סיפור פשוט שמשתמש באלמנטים מהמציאות שלנו כדי להעביר לנו מסר חשוב. כאן, המשל משתמש בסיפור שדומה לסיפורי עם והגדות שהיו מספרים באירופה בתקופת הגאון מווילנה. כדי להבין לעומק את המשל, עלינו לנתח אותו ולגלות כל אלמנט של משל ונמשל.

**באסיף** שני חלקים

1. **סיכום הלימוד** ראינו בחלק הראשון של השיעור ששמחת תורה אינו חג מן התורה. הוא חל בשמיני עצרת. מכיוון שבתקופה הזאת מסיימים לקרא את התורה, הרבנים והעם עשו מהיום הזה חג ושמחה. יש עוד חג שבו שמחים על התורה שניתנה לנו. מדובר בשבועות שהוא חג מתן תורה. המשל שלמדנו מסביר את ההבדל בין שני החגים האלו: בשבועות, התורה ירדה מן השמיים אל העם. עם ישראל קיבל את התורה אבל עדיין לא הבין את גדולתה. רק אחרי מספר חודשים, בשמחת תורה, כשהוא קרא אותה כולה, הוא הבין את תכונותיה ושמח על המתנה הגדולה הזו. המקורות שלנו מלמדים אותנו ששמחת תורה הוא חג שהוא כולו של העם: עם ישראל התקין אותו לעצמו מיוזמתו. וכך גם התורה: שלנו היא!
2. **שירה** כדאי לסיים בשירה עם התלמידים, שירים אופייניים לשמחת תורה: (רצוי להתחבר למה שמוכר לתלמידים ממשפחותיהם) הינה מספר הצעות:
* מפי אל (מוכר בקהילות שונות בלחנים שונים) <http://www.piyut.org.il/tradition/578.html?currPerformance=706>
* שישו ושמחו בשמחת תורה

<http://www.kids-songs.co.il/%D7%A9%D7%99%D7%A9%D7%95-%D7%95%D7%A9%D7%99%D7%9E%D7%97%D7%95-%D7%A9%D7%9E%D7%97%D7%AA-%D7%AA%D7%95%D7%A8%D7%94/>

* ארוממך לכבוד שמך: <http://www.piyut.org.il/textual/418.html>
* הללו אדיר אדירים <http://www.piyut.org.il/textual/419.html>
* רשימת שירים: <http://www.babakama.co.il/downloads/item/id/115>

**פתיח: סיפור חסידי**

בְּבוֹקֶר שִׂמְחַת תּוֹרָה כּוּלָּם מִתְעוֹרְרִים מְאוּחָר מֵהָרָגִיל, בְּשֶׁל הָרִיקּוּדִים וְשִׂמְחַת הַהַקָּפוֹת שֶׁבַּלַּיְלָה הַקּוֹדֶם. הַמַּלְאָכִים, לְעוּמַּת זֹאת, לֹא אָמְרוּ "לְחָיַיִם" בְּלֵיל שִׂמְחַת תּוֹרָה וְהֵם בָּאִים כְּהֶרְגֵּלָם לִתְפִילַּת הַשַּׁחַר. אַךְ כְּפִי שֶׁהַתַּלְמוּד מְסַפֵּר לָנוּ, הַמַּלְאָכִים לֹא יְכוֹלִים לָשִׁיר אֵת שִׁירַת הַבּוֹרֵא בְּרָקִיעַ עַד שֶׁעַם יִשְׂרָאֵל עוֹשֶׂה זֹאת בָּאָרֶץ;

בּוֹקֶר שִׂמְחַת תּוֹרָה אֶחָד ְהֶחְלִיטוּ הַמַּלְאָכִים לְנַצֵּל אֶת זְמַנָּם לַעֲרוֹךְ נִיקָּיוֹן בַּשָּׁמַיִים. הֵם גִּילּוּ כִּי הַשָּׁמַיִים מְלֵאִים בַּחֲפָצִים מְשׁוּנִּים: נַעַלֵי בַּיִת קְרוּעִים, עִקְבִי נַעֲלַיִים שְׁבוּרִים. הַמַּלְאָכִים רְגִילִים לִמְצוֹא צִיצִית, תְּפִילִּין וַחֲפָצִים דּוֹמִים בַּשָּׁמַיִים, אַךְ הֵם מֵעוֹלָם לֹא רָאוּ דְּבָרִים שֶׁכָּאֵלֶה! הֵם הֶחְלִיטוּ לִשְׁאוֹל אֶת הַמַּלְאָךְ מִיכָאֵל, סָנֵגוֹרַן שֶׁל יִשְׂרָאֵל, לְפֵשֶׁר הַדְּבָרִים. "כֵּן" הוֹדָה מִיכָאֵל, "אֵלֶּה הֵם הַנַּעֲלַיִם שֶׁנּוֹתְרוּ מֵהַהַקָּפוֹת שֶׁנֶּעֶרְכוּ אֶמֶשׁ, בָּהֶם הַיְּהוּדִים רָקְדוּ עִם הַתּוֹרָה". מִיכָאֵל הִצִּיג בְּגַאֲוָוה אֶת הַנַּעֲלַיִם הַקְּרוּעוֹת לְפִי קְהִילּוֹת - אֵלֶּה הֵם מֵעִיר קמינקא; אֵלֶּה מִמֶעזְרִיטשׁ. יֵשׁ מַלְאָךְ אֶחָד בַּשָּׁמַיִים שֶׁהוּא אַחֲרַאי לִשְׁזוֹר כְּתָרִים לְבוֹרֵא עוֹלָם מִתְּפִילּוֹת עַם יִשְׂרָאֵל. הַיּוֹם אֲנִי אַצִּיג לְבוֹרֵא עוֹלָם אֶת הַכֶּתֶר הַמְּפוֹאָר בְּיוֹתֵר שֶׁהוּא עָשׂוּי מִנַּעֲלַיִים קְרוּעוֹת".

* מאיפה באות הנעלים הקרועות האלו?
* מה המלאכים עושים איתן?
* מה זה אומר על היחס של ה' להקפות ולשמחה של החג?

במהלך הלימוד שלנו, אנחנו נבין את סיבת השמחה הזו. למה שמחים ועל מה.